Document ID: 32000L0003

KOMISSION DIREKTIIVI 2000/3/EY,
annettu 22 päivänä helmikuuta 2000,
moottoriajoneuvojen turvavöitä ja turvajärjestelmiä koskevan neuvoston direktiivin 77/541/ETY mukauttamisesta tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 98/91/EY(2),
ottaa huomioon moottoriajoneuvojen turvavöitä ja turvajärjestelmiä koskevan jäsenvaltioiden lainsäädännön lähentämisestä 28 päivänä kesäkuuta 1977 annetun neuvoston direktiivin 77/541/ETY(3), sellaisena kuin se on viimeksi muutettuna komission direktiivillä 96/36/EY(4), ja erityisesti sen 10 artiklan,
sekä katsoo seuraavaa:
1) Direktiivi 77/541/ETY on yksi direktiivillä 70/156/ETY säädetystä EY-tyyppihyväksyntämenettelystä annetuista erillisistä direktiiveistä. Sen vuoksi direktiivin 70/156/ETY säännöksiä, jotka koskevat ajoneuvojen järjestelmiä, osia ja erillisiä teknisiä yksiköitä, sovelletaan mainittuun direktiiviin.
2) Tekniikan kehityksen perusteella on mahdollista parantaa matkustajien turvaa edellyttämällä kelauslaitteella varustettujen kolmipistevöiden asentamista M1-luokan moottoriajoneuvojen uloimpiin takaistuimiin.
3) Neuvoston päätöksellä 97/836/EY(5) yhteisö liittyi Yhdistyneiden Kansakuntien Euroopan talouskomission (ECE) 20 päivänä maaliskuuta 1958 Genevessä tehtyyn ja 16 päivänä lokakuuta 1995 tarkistettuun moottoriajoneuvojen varusteiden ja osien hyväksymisehtojen yhdenmukaistamista ja hyväksymisten vastavuoroista tunnustamista koskevaan sopimukseen.
4) Kun yhteisö liittyi tarkistettuun sopimukseen, se liittyi myös kyseisen sopimuksen mukaisesti laadittuun määriteltyyn sääntöluetteloon. Kyseinen luettelo sisältää UN/ECE säännön N:o 44, joka koskee moottoriajoneuvojen lapsimatkustajien turvalaitteiden hyväksyntää (lasten turvajärjestelmät).
5) On tarkoituksenmukaista sisällyttää lasten turvallisuuteen liittyvät vaatimukset direktiiviin 77/541/ETY ja siten muuttaa sen liitteitä lisäämällä sääntöön N:o 44 perustuvat lasten turvajärjestelmiä koskevat erityisvaatimukset. Selvyyden vuoksi mainitun direktiivin liitteet olisi korvattava.
6) Tässä direktiivissä säädetyt toimenpiteet ovat direktiivillä 70/156/ETY perustetun tekniikan kehitykseen mukauttamista käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Korvataan direktiivin 77/541/ETY liitteet tämän direktiivin liitteessä olevalla tekstillä.
2 artikla
1. Yksikään jäsenvaltio ei saa 1 päivästä lokakuuta 2000 alkaen turvavöihin tai turvajärjestelmiin liittyvistä syistä:
- evätä moottoriajoneuvo-, turvavyö-, turvajärjestelmä- tai lasten turvajärjestelmätyypiltä EY-tyyppihyväksyntää tai kansallista tyyppihyväksyntää, taikka
- kieltää ajoneuvojen rekisteröintiä, myyntiä tai käyttöönottoa taikka turvavöiden, turvajärjestelmien tai lasten turvajärjestelmien myyntiä tai käyttöönottoa,
jos turvavyöt tai turvajärjestelmät taikka lasten turvajärjestelmät ovat direktiivin 77/541/ETY, sellaisena kuin se on muutettuna tällä direktiivillä, vaatimusten mukaisia.
2. 1 päivästä lokakuuta 2001 alkaen jäsenvaltiot:
- eivät saa antaa EY-tyyppihyväksyntää ajoneuvotyypille, ja
- saavat evätä kansallisen tyyppihyväksynnän ajoneuvotyypiltä,
jos direktiivin 77/541/ETY, sellaisena kuin se on muutettuna tällä direktiivillä, vaatimuksia ei täytetä lasten turvajärjestelmien osalta ja turvavöiden asennuksen osalta M1-luokan ajoneuvojen kaikille istuinpaikoille, mukaan lukien integroitu lastenturvajärjestelmä, jos sellainen on asennettu.
Kolmipisteturvavöitä koskevaa vaatimusta sovelletaan kuitenkin M1-luokan ajoneuvojen kaikissa istuinasennoissa 1 päivästä huhtikuuta 2002. Tähän päivämäärään asti M1-ajoneuvojen turvavöiden asennusvaatimukset ovat ne, joista on määrätty direktiivin 77/541/ETY liitteessä XV.
3. 1 päivästä lokakuuta 2002 alkaen:
- jäsenvaltioiden on katsottava M1-luokan uusien ajoneuvojen mukana direktiivin 70/156/ETY mukaisesti olevat vaatimustenmukaisuustodistukset pätemättömiksi mainitun direktiivin 7 artiklan 1 kohdassa mainittuihin tarkoituksiin ja evättävä sellaisten uusien ajoneuvojen rekisteröinti, myynti ja käyttöönotto, joiden mukana ei ole voimassa olevaa vaatimustenmukaisuustodistusta direktiivin 70/156/ETY mukaisesti, lukuun ottamatta tapauksia, joihin sovelletaan mainitun direktiivin 8 artiklan 2 kohdan säännöksiä,
- jäsenvaltiot saavat evätä rekisteröinnin, myynnin tai käyttöönoton uusilta N1- ja M2-luokan ajoneuvoilta, joiden massa on enintään 3,5 tonnia, ajoneuvoihin mahdollisesti asennettujen integroitujen lasten turvajärjestelmien osalta
turvavöihin tai turvajärjestelmiin liittyvistä syistä, jos direktiivin 77/541/ETY, sellaisena kuin se on muutettuna tällä direktiivillä, vaatimuksia ei täytetä.
Kolmipisteturvavöitä M1-luokan ajoneuvojen kaikissa istuinasennoissa koskevaa vaatimusta sovelletaan kuitenkin 1 päivästä lokakuuta 2004. Tähän päivämäärään asti M1-ajoneuvojen turvavöiden asennusvaatimukset ovat ne, joista on määrätty direktiivin 77/541/ETY liitteessä XV.
4. Ajoneuvoon vakiovarusteina asennettuihin integroituihin lasten turvajärjestelmiin liittyviä direktiivin 77/541/ETY, sellaisena kuin se on muutettuna tällä direktiivillä, vaatimuksia sovelletaan direktiivin 70/156/ETY 7 artiklan 1 kohdan tarkoituksiin 1 päivästä tammikuuta 2001.
3 artikla
1. Jäsenvaltioiden on saatettava voimaan tämän direktiivin noudattamiseksi tarvittavat lait, asetukset ja hallinnolliset määräykset viimeistään 30 päivänä syyskuuta 2000. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava kirjallisina komissiolle ne keskeiset kansalliset säännökset, jotka ne antavat tässä direktiivissä tarkoitetuista kysymyksistä.
4 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
5 artikla
Tämä direktiivi on osoitettu kaikille jäsenvaltioille.
Tehty Brysselissä ... päivänä ... kuuta 2000.

Labels: 7
8